CELEX: 62012CN0580
Language: et
Date: 2012-12-10 00:00:00
Title: Kohtuasi C-580/12 P: Guardian Industries Corp., Guardian Europe Sàrl-i 10. detsembril 2012 esitatud apellatsioonkaebus Üldkohtu (kuues koda) 27. septembri 2012 . aasta otsuse peale kohtuasjas T-82/08: Guardian Industries Corp., Guardian Europe Sàrl versus Euroopa Komisjon

23.2.2013   
            
            
               ET
            
            
               Euroopa Liidu Teataja
            
            
               C 55/3
            
         Guardian Industries Corp., Guardian Europe Sàrl-i 10. detsembril 2012 esitatud apellatsioonkaebus Üldkohtu (kuues koda) 27. septembri 2012. aasta otsuse peale kohtuasjas T-82/08: Guardian Industries Corp., Guardian Europe Sàrl versus Euroopa Komisjon
   (Kohtuasi C-580/12 P)
   2013/C 55/05
   Kohtumenetluse keel: inglise
   
      Pooled
   
   
      Apellandid: Guardian Industries Corp., Guardian Europe Sàrl (esindajad: Rechtsanwalt S. Völcker, avocat F. Louis, Rechtsanwalt H.-G. Kamann, solicitor C. O’Daly)
   
      Teine menetlusosaline: Euroopa Komisjon
   
      Apellantide nõuded
   
   
               —
            
            
               tühistada kohtuotsus osas, milles Üldkohus kinnitas vaidlusaluses otsuses kontsernisisese müügi arvestamata jätmist otsuse teistele adressaatidele määratud trahvide arvutamisel, diskrimineerides nii Guardiani;
            
         
               —
            
            
               vastavalt vähendada täieliku pädevuse raames apellantidele otsusega määratud trahvi summat summa võrra, mis vastab 37 %-le trahvist;
            
         
               —
            
            
               tühistada Üldkohtu 27. septembri 2012. aasta otsus kohtuasjas T-82/08: Guardian Industries Corp. and Guardian Europe Sàrl vs. komisjon osas, milles Üldkohus luges komisjoni 10. veebruari 2012. aasta kirja vastuvõetavaks;
            
         
               —
            
            
               tunnistada komisjoni kiri vastuvõetamatuks ja eemaldada see toimikust;
            
         
               —
            
            
               lisaks sellele vähendada täieliku pädevuse raames apellantidele otsusega määratud trahvi vähemalt 25 % võrra algsest trahvist, et leevendada Üldkohtu suutmatust tagada tõhusat kohtulikku arutamist mõistliku aja jooksul vastavalt harta artiklile 47; ja
            
         
               —
            
            
               mõista apellantide apellatsioonimenetlusega ja Üldkohtu menetlusega seotud kohtukulud välja komisjonilt.
            
         
      Väited ja peamised argumendid
   
   Apellandid väidavad, et vaidlustatud kohtuotsus tuleb tühistada järgmistel põhjustel:
   
                
            
            
               Esiteks rikub kohtuotsus võrdse kohtlemise põhimõtet, kinnitades otsuses kontsernisisese müügi arvestamata jätmist otsuse teistele adressaatidele trahvide arvutamisel ja jättes leevendamata sellest tuleneva Guardiani diskrimineerimise. Sellega eirati väljakujunenud kohtupraktikat, mis nõuab, et trahvide arvutamisel käsitletaks kontsernisisest müüki samamoodi nagu välist müüki, et integreeritud tootjad ei saaks ebaõiglast eelist. Üldkohtu põhjendus, et otsus puudutas vaid „lehtklaasi müüki sõltumatutele klientidele”, ei õigusta Guardiani diskrimineerimist.
            
         
                
            
            
               Teiseks rikub kohtuotsus komisjoni 10. veebruari 2012. aasta kirja vastuvõetavaks tunnistamisega Üldkohtu eeskirju tähtaegade kohta ning kaitseõiguste ja menetlusliku võrdsuse aluspõhimõtteid. Selles kirjas, mis saadeti üks päev enne kohtuistungit, soovis komisjon lisada toimikusse uut informatsiooni, mida ei olnud kohtule veel esitatud, olgugi et tal oli varem mitu võimalust seda teha.
            
         
                
            
            
               Kolmandaks kulus kirjaliku menetluse lõpetamisest kuni Üldkohtu suulise menetluse alustamiseni rohkem kui kolm aastat ja viis kuud. See viivitus rikkus harta artiklist 47 tulenevat apellantide õigust tõhusale õiguskaitsevahendile ja kohtulikule arutamisele mõistliku aja jooksul. See ületab Euroopa Kohtu poolt varem ebamõistlikuks loetud aega ja seda ei saa selgitada ühegi teguriga nagu näiteks tõendite keerukus või maht Üldkohtus. Vastupidi, tegemist oli selge kohtuasjaga, kus Guardian oli ainuke ettevõtja, kes otsuse tühistamist nõudis. Tõendusmaterjal piirdus väikse hulga lühikeste dokumentide ja ütlustega, mis olid kõik kohtumenetluse keeles. Guardian tegi kõik võimaliku, et hõlbustada ja kiirendada oma kaebuse menetlemist Üldkohtus, kaasa arvatud teise ringi kirjalike seisukohtade esitamisega, sõltumata tema kaebuse olulisusest ja komisjoni poolt määratud ennekuulmatust trahvist, kui arvestada rikkumise väga lühikest kestust.